《城山》
宋代·陈藻

云雾成佳景，天明又几回。
忽携诗句入，别放画图开。
远树沉如立，行歌去似来。
小舡冲雨过，高柳接湖栽。
月自孤青月，台呼怪石台。
故园无梦想，近拟筑岩隈。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。